#

# ТАТАР ТЕЛЕННӘН

# КҮНЕГҮЛӘР ҖЫЕНТЫГЫ

( 6 нчы сыйныф өчен кулланма)

Төзүчесе:

**Фәйзиева Алсу Вазыйховна**

 2011

 **Фәйзиева А.В**. - Арча районы Апаз урта мәктәбенең

 I категорияле татар теле һәм әдәбияты укытучысы.

 **Фәйзиева А.В.**

 Татар теленнән күнегүләр җыентыгы.- Апаз, 2011. - 32 б.

 Милли – төбәк компонентлары куллану уңаеннан әзерләнгән бу кулланма татар теле дәресләренә өстәмә материал буларак тәкъдим ителә. Бу җыентыктагы күнегүләрне 6 нчы сыйныфта морфология бүлегеннән темалар үткәндә, укучыларның белемнәрен тикшергәндә, шулай ук теманы кабатлаганда файдаланырга була. Текстлар, өзекләр Арча җирлегендә туып үскән язучы һәм шагыйрьләрнең әсәрләреннән, үзебезнең якта яшәгән күренекле кешеләр турындагы язмалардан алынды.

 **КЕРЕШ СҮЗ**

 Бүгенге җәмгыятьтә укытучы алдында гаять зур бурычлар тора. Конкуренциягә сәләтле, заман таләпләреннән чыгып эш итә белә торган, рухи һәм физик яктан камил шәхес тәрбияләү- иң төп максатыбыз. Ә зыялылык, ватанпәрвәрлек кебек сыйфатлар үзеңнең туган ягыңны, аның тарихын, кешеләрен, гореф-гадәтләрен яхшы белгәндә генә формалаша ала. Димәк, белем һәм тәрбия бирү процессында милли-төбәк компонентларыннан файдалану – ул әле заман таләбе дә. Әлеге кулланмадагы тектлар, өзекләр Арча җирлегендә туып үскән һәм бүгенге көндә дә арабызда яшәп иҗат итүче язучы һәм шагыйрьләрнең әсәрләреннән, үзебезнең якта яшәгән кренекле кешеләр турындагы язмалардан алынды. Ул морфология курсы буенча белемнәрне ныгыту, районыбыз, аның әдәбият-сәнгать әһелләре, күренекле кешеләре турында мәгълүмат бирү, аларның әсәрләре белән танышу, иҗатларына, туган төбәгебезгә ихтирам хисе тәрбияләү максатыннан төзелде. Күнегүләр җыентыгы тел дәресләренә өстәмә материал буларак тәкъдим ителә. Аны яңа теманы үткәндә, шулай ук кабатлау дәресләрендә файдаланырга мөмкин.

 6 нчы сыйныфларда эшләүче татар теле укытучылары өчен бу дидактик материаллар тупланмасы бер ярдәмлек булыр дип ышанам.

  **АРЧА ГИМНЫ**

 Флера Гыйззәтуллина сүзләре

 Риф Гатауллин көе

Илһам нуры чорнап ала,

Ак каеннар шаулап яфрак яра.

Изге манаралар күккә ашып,

Азан әйтеп таңны каршы ала.

 Ак каеннар Ватаны син , Арча!

 Илһамият Ватаны син , Арча!

 Изге моңнар Ватаны син, Арча!

 Ватанымның ал таңы син, Арча!

Һәр юлчыга яшел яфрак изәп,

Арча җырын җырлый ак каен.

Мөхәммәттәй затлы туган телем.

Халкым кебек тугры Тукаем!

 Бөек Тукай Ватаны син Арча!

 Мөхәммәтләр Ватаны, син Арча!

 Ай-йолдызлар Ватаны, син Арча!

 Ватанымның ал таңы, син Арча!

Җидегән чишмәләрдән ургылган моң,

Яшьлегенә, Арча, кыйбла ача!

Мәрҗаниләр, Курсавилар рухы,

Гыйлем тавы булып алга баса.

 Рухи таулар Ватаны син, Арча!

 Сулмас яшьлек Ватаны син, Арча!

 Дан- шөһрәтләр Ватаны син, Арча!

 Ватанымның ал таңы, син Арча!

 **АРЧА**

 Халык җыры

 Арча якларына карыйм,

 Дустым Арча ягында.

 Арча ягы бигрәк матур

 Кош сайраган чагында.

 Арчаларга барсаң, бәгырем,

 Ал гөлләрне өзәрсең.

 Үзәгемне бик өзәсең,

 Үзең, ничек түзәсең?

 Китәм, бәгырем, китәм, бәгырем,

 Каласың Арчаларда.

 Онытылырлык ярым түгел,

 Утларга салсалар да.

 Арчаларга баруларым

 Гөл сирень өчен генә;

 Януларым, көюләрем

 Гел синең өчен генә.

 **ИСЕМ**

 **1 нче күнегү.** Исемнәрне табарга, асларына сызарга.

 Арча районы – борынгы болгар бабаларыбыз гомер иткән, гүзәл табигатьле, табыннарыбызны мең төрле сый- нигъмәтләр белән баетучы алтын куллы эшчеләрне, татар халкының әдәбиятын, мәдәниятен, гореф- гадәтләрен үстерүгә зур өлеш керткән бөек Тукайны, Мәрҗанине һәм башка искиткеч олы шәхесләрне үстергән тарихи төбәк...

 Арча районы авыл хуҗалыгы өлкәсендә дә нәтиҗәле эшли, елдан- ел матур күрсәткечләргә ирешә, ил табынын баетуга саллы өлеш кертә. Халыкның тырыш хезмәте нәтиҗәсендә, район танымаслык булып үзгәрә, көннән-көн матурая, төзекләнә.

 (М.Ш.Шәймиев”Бөек Тукай Ватаны син,Арча” китабыннан)

 **2 нче күнегү**. Текстны укырга, ялгызлык исемнәрен табарга.

 Арча районы – Татарстанның иң зур районнарының берсе. Ул җөмһүриятебезнең төньяк-көнбатышына урнашкан һәм Мари Республикасы, Биектау, Питрәч, Балтач, Саба, Әтнә районнары белән чикләншә. Анда зур тимер юл станциясе бар, башкалабыз Казанга кадәр үзәктән 60 чакрым.

 Безнең яктан татарның атаклы галимнәре Габденнасыйр Курсави, Шиһабетдин Мәрҗани, Шәмсетдин Күлтәси һәм башкалар үсеп чыккан. Атаклы шагыйрь һәм язучылар Габдулла Тукай, Мәхмүт Галәү, Гомәр Бәширов, Гариф Ахунов, Мөхәммәт Мәһдиев, Рафаэл Төхфәтуллин һәм башка бик күпләрнең исемнәре яхшы мәгълүм. Атаклы драматург Галиәсгар Камалның балачагы безнең районда узган. Барыбызга да таныш җырчы Федор Шаляпин 1895 елда Арчада училищеда укыган.

 (“Арча төбәге тарихы” китабыннан)

 **3 нче күнегү.** Күчереп язарга, күплек сандагы исемнәрнең астына сызарга.

1. И сабыйлар! Эшләгез сез, иң мөкаддәс нәрсә-эш,

 Эш агачы һәрвакытта бик юмарт китерер җимеш.

2. Кечеләргә итеп шәфкать, үзеңнән зурга юл бирсә,

 Бәхетсезләрне кимсетми, егылганнарга кул бирсә!

3. Зур бәхетләр сызганып эшкә бирелгәннән килә.

 Аһ!оят, хурлык, түбәнлекләр иренгәннән килә.

4. Саргаядыр көз көнендә һәр агач яфраклары;

 Юк яшеллекләр хәзер, урман вә сахра сап-сары.

 Саргая таллар, усаклар, алмагачлар һәм каен;

 Юк яшеллекләр хәзер, урман вә сахра сап-сары.

 (Г.Тукай)

 **4 нче күнегү.** Күп нокталар урынына тиешле килеш кушымчалары куеп язарга.

...Кырларың... үтәм сөенә-сөенә,

Камыллар... хәтта иркәли.

Оныталмам, авыл..., оныталмам

Сызылып аткан һәр таң- иртәң...!

Оныталмам сихри кичләрең...,

Сайрар кошларың.... моңнар...

Кайда гына булсам да мин, авыл... ,

Сине уйлап, сагынып җырлармын!

Табалмадым синнән матур урын,

Күпме эзләсәм дә, Мирҗәм...!

Көч-дәрт бирәсең син һәр бала... ,

И Мирҗәм... минем-җир яме!

 (Р.Җамал)

 **5 нче күнегү.** Исемнәрнең килешен билгеләргә.

 ...Табигать безгә дә- татар дөньясына да, татарның Идел буена да бер шагыйрьне тудырып бирде, аны Габдулла Тукай исеме кушып, безнең татар дөньясына чыгарып ыргытты, аның йөрәгенә шагыйрьлек куәсен тутырып, аны ышкыламаган, пәкеләмәгән көенчә, саф табигатьтә булган көенчә тормышымызга атты. Бөтен татар дөньясына :” Мәңез, сезгә дә чын бер алмаз бирим, ләкин сырлавы- кырлавы – сезнең эш!”- дип, яратылган көенчә бүләк итте.

 ...Табигатьнең биргән алмазыны кырлый – сырлый алмадык, аның төрле төстә уйный торган нурын ялтыратырлык вазгыять бирә алмадык, аны алмаз көенчә җиргә күмдек...

 (Г.Исхакый)

 **6 нчы күнегү.** Тартым белән төрләнгән исемнәрнең зат, санын билгеләргә.

 Ел саен диярлек мин авылыма кайтып киләм. Кайтам да үземнең балачак, үсмер чак эзеннән, бергә уйнап үскән иптәшләрем, туганнарым, яраткан кешеләрем эзеннән йөрим. Тау астындагы чишмә суларын татып карыйм, урманнарга сугылам,”диңгез күзе”н карап узам.Элек пар нарат үсеп утырган тау битенә җиткәч, һәр кайтуда туктап:”Бикәби, син кайда?”-дип дәшәсем килә.Янәшәдәге иске зират каеннары моңа каршы, җилгә башларын игәләп:”Күптән монда инде Бикәбиең, күптән”,-дип шаулап куялар.

 (Г.Бәширов)

 **7 нче күнегү.** Тартым белән төрләнгән исемнәрнең зат-санын, килешен билгеләргә.

 Үзе ятимлекне кичермәгән, гомере буена әни җылысын, аның даими ярдәмен тоеп яшәгән кеше ана дигән бөек затның чын кадерен дә, аның асылын да беркайчан да белеп бетерә алмыйдыр. Әни бит әле ул авыр минутларыңда син килеп сыена алган, назлы куллары белән битеңнән сыйпап сине юаткан, күңелеңне тапкан бер шәфкать иясе генә түгел. Ул синең вакытында тамагыңны туйдыручы, өс-башыңны караучы, ертылса ямап , керләнсә юып кидерүче, сине үстереп, гакыл һәм хәер-фатиха биреп, олы тормыш юлына чыгарып җибәрүче. Җыеп кына әйткәндә, ул сине бу дөньяда яшәтүче! Карагыз сез, ошбу Җиһанда адәм баласы гына түгел, ә төрле җанварлар , терлекләр, кош-кортлар - барчасы, барчасы да ана ярдәменә таяна. Әгәр аннан мәхрүм кала икән, зур авырлыклар кичерә, хәтта һәлак булырга да мөмкин.

 (Р.Фәизов)

 **8 нче күнегү.**  Исемнәрне табып, ясалышын билгеләргә.

 Ниләр генә күреп үсмәде безнең яланаяклы , юеш борынлы кыбырсык токым! Сәке өстендә ыштансыз арт ягың белән шуыша башлаганнан алып үз көнеңне үзең күрә башлаганчы, тормыш сине кырык сират күпереннән кичерә. ...

Тәпи басып ара-тирә урамга чыккалый башладыңмы , чирәм өстеннән елан шикелле ысылдап килеп, күршенең ата казы кара көйдереп ботыңны тешләп китә. Алдыңа-артыңа карамыйчарак йөрисең икән, урамнан узып барышлый, Чокыр Мөхәммәтҗаннарының Дүрткүзе, шыпырт кына капка астыннан чыгып, утыргычыңны каптырып ала да соңыннан әллә никадәр вакыт утыра алмый азапланасың. ..

 Синең башыңнан узганнарны тавык чүпләп бетермәс! Яз көне аягың чебили. Агачка я коймага менгәндә , табаныңа шырпы кадала. Әрәмәләр арасында, күпер асларында, әвеннәрдә, печәнлекләрдә, очырмаларда кайнаша торгач, аяк бармакларың каный, балтыр итләрең, терсәкләрең суела...

 (Г.Бәширов)

 **ФИГЫЛЬ**

 **9 нчы күнегү.** Боерык фигыльләрне табарга.

 1. Тынма,эшлә, и сабый! Бел тәңредән эшләргә - көн,

 Эшләп аргачтан, бирелгәндер тыныч йокларга төн.

 Иртән торгач та язарга, дәрсең укырга тотын;

 Тынма, эшлә, торма тик, тынсаң тынарсың җомга көн.

 Күр , ничек эшли кояш: иртә тора, таң аттыра,

 Көнозын күктә йөзә һәм көн буенча яктыра.

 2. Шул чагында бу Сабыйны чакыра тышка Кояш:

 “И Сабый, ди, әйдә тышка, ташла дәрсең, күңлең ач!

 Җитте бит, бик күп тырыштың, торма бер җирдә

 һаман;

 Чыкчы тышка, нинди якты, нинди шәп уйнар заман!”

 Бу кояшның сүзенә каршы җавабында Бала:

 “Тукта, сабрит, уйнамыйм,ди, уйнасам, дәрсем кала.

 Чыкмамын тышка уенга, булмыйча дәрсем тәмам”.

 (Г.Тукай)

 **10 нчы күнегү.** Хикәя фигыльләрнең заманын, зат-санын билгеләргә.

 ... Бервакыт фронттан хат килде. Таллыяр урта мәктәбенең өченче класс укучыларына атап язылган хат. Бик күп итеп рәхмәт әйткәннәр, утыздан артык солдат кул куйган. Әйе, аларның бүләкләре фронтка барып җиткән иде. Укучылар белән бергә концерт куеп җыйган акчага алганнар иде алар бүләкне, кулъяулыклары чигеп, аерым посылка белән җибәргәннәр иде, посылка эченә кечкенә генә хат тыгып, үзләренең класс белән төшкән рәсемнәрен дә салганнар иде. Шуңа каршы фронтовиклар рәхмәт хаты язганнар, укучы балаларны “нәни сугышчы дусларыбыз” дип атаганнар.Ул балалар сөенде, балалар сөенде! Хәзер дә Гөлнур хат укыган чакны исенә төшерсә, күзеннән яшь атылып чыгар дәрәҗәдә күңеле нечкәреп, ямансылап куя. (Г.Ахунов)

 **11 нче күнегү.** Хикәя фигыльләрне табарга.

 Урман һәм кеше бер-берсе белән аерылгысыз булып бәйләнгән. Кеше өчен урман юмарт байлыклар чыганагы булса, урман өчен кеше- аерылгысыз дус һәм сакчы. Үзен урманга хезмәт итүгә багышлаган кешеләрне урманчылар дип атыйлар.

 Россиядә урман хуҗалыгына 18 нче гасырда, 1788 нче елда Урман Департаменты төзелгәннән соң игътибар бирә башлыйлар. 1811 нче елда Департамент бетерелә, 1837 нче елда Дәүләт мөлкәтләре министрлыгы составында яңадан торгызыла. Арча урманчылыгы беренче тапкыр архив мәгълүматларында 1856 нчы елда искә алына.

 (Ш.Хәйруллин “Арча хәбәрләре” газетасыннан)

 **12 нче күнегү.** Шарт фигыльләрне табарга, зат-санын билгеләргә.

 **Бәхетле бала**

 Бәхетле шул баладыр, кайсы дәрсенә күңел бирсә,

 Мөгалимне олугъ күрсә,белергә кушканын белсә.

 Сабакка калмаса соңга, борылмый барса, уң-сулга,

 Уенга салмаса ихлас – менә бәхте аның шунда.

 Кечеләргә итеп шәфкать, үзеннән зурга юл бирсә,

 Бәхетсезләрне кимсетми, егылганнарга кул бирсә.

 (Г.Тукай)

 Хәтерләсәң, онытмасаң,

 Мин башканы өмет итмим.

 Ялан тәпи урамыңда

 Уйнап үскән балаң бит мин.

 Су буенда учак яна

 Кем кабызган ул учакны?

 Төшсәм әгәр су буена

 Табармын күк бала чакны.

 (Н.Касыймов)

 **13 нче күнегү.** Сыйфат фигыльләрне табарга, заманын билгеләргә.

 Гөлнур әле генә урамнан керде. Мәктәп балаларыныкы төсле зәңгәр йон башлыгы кар кунып эрүдән энҗе сипкәндәй җемелдәп тора, урамда йөреп алсуланган йөзе вак кына су тамчылары белән бизәлгән; ләкин ул башлыгын салып кагарга да , керфекләренә эленеп торган су тамчыларын сыпырып төшерергә дә оныткан: биек тәрәзә каршына басып, эңгер томанына төренә башлаган кичке урамга карап тора.

 Урамда кар ява. Тәрәзә буендагы юкәләргә, өй түбәләренә, әрле-бирле узып йөрүче кешеләрнең җилкәләренә куян мамыгыдай йомшак яңа кар утыра. Аның күңеле сөенеч белән тулды. Күз алдына ак шәльяулыкларына төренеп килүче озын күлмәкле, ак алъяпкычлы кызлар килеп басты. Бар иде заманнар, күптәнмени әле. Ул, канатлы ак алъяпкыч ябынып, шакмаклы тастымалдан әбисе тегеп биргән сумканы күтәреп, йөгерә-йөгерә мәктәпкә йөри иде. Сабыйлыкның бөтен куанычын күреп тә, татып та өлгермәгән көе аңа олылыр арасына килеп керергә, олылар күтәргән йөкне нәни җилкәсенә күтәрергә туры килде.

 (Г.Ахунов)

 **14 нче күнегү.** Хәл фигыльләрнең төрен билгеләргә.

  **Туган як**

 И туган як, туган як,

Җанга газиз булган як.

 Туып үстем, Тукай күк,

Җылытты тик туган як.

 Исән чакта кайтып калыйм,

 Күз йомылгач, кайталмам.

 Мин бит синең үз балаң, дип,

 Әйтәлмам мин, әйтәлмам.

 Арчаларга кайтам әле,

 Арча юллары такыр.

 Безнең эшләр, еллар узгач,

 Туган якларга кайтыр.

 (Г.Ахунов)

 Авылыма алып кайта

 Мине урман юллары.

 Җырлый-җырлый җиләк җыя

 Ашытбашның кызлары.

 (С.Әхмәтҗанова)

 Синең артыңнан, куанычыннан кычкыра-кычкыра, чыелдый-чыелдый, иптәшләрең коела башлый. Кайсы, чәнәшкәсеннән атылып китеп, башы белән чума, кайсыберсе өстеңнән очып уза. Иптәше өстенә барып төшә. Кая ул ачулану, кая ул үпкә-сапка! Бөтенесе ухылдый, көлә, кычкырып җибәрә. Берсе кар астына киткән сыңар итеген, чәнәшкәсен тартып чыгара, бүтәне бүреген каккалый. Тыныбыз- өнебез бетеп, беребезне беребез бүлдерә-бүлдерә куанырга, мактанышырга тотынабыз.

 (Г.Бәширов)

 **15 нче күнегү.** Күчереп язарга, исем фигыльләрнең астына сызарга.

 1. Әни! Шушы исемне әйтү белән, кеше күңеленә никадәр җылы хисләр килә, нинди нурлы яктылык сирпелә. Бала чактан ук , әле әниебезнең муенына сарылып үскәндә үк, без бу исемне чиксез ярату, гамьсез шатлык, ләззәтле куаныч белән әйтәбез. Инде еллар үтеп үзебез дә олыгаеп килгәндә, бу кадерле исем сагынуга, моң һәм сагышка төрелә. Бу олы исем безне гомеребез буена озата килә һәм, мөгаен, инде соңгы сулышыбызны алып ятканда да, безнең сүнеп барган рухыбызга әни дигән мөкатдәс зат үзенең соңгы хәер-фатихасы белән ниндидер бер җиңеллек бирәдер.

 ( Р.Фәизов)

 2.”Без бит Арча яклары” дигәндә, мин әнә шушы җир улы булуым белән горурланам һәм хезмәтем белән аның елъязмасына бераз гына булса да игелекле юллар өсти алуыма чиксез шатланам да. Дүрт министр үстергән төбәкнең җиргә гашыйк улы буларак, хезмәткә мәхәббәт, авыл хезмәтенә ихтирам тәрбияләгән авылдашларыма, якташларыма рәхмәт укыйм, алар биргән тормыш сабакларының гомерлек булуына торып-торып инанам. Шуңа сезнең белән, кадерле якташларым, араны бер дә өзәсем килми: миңа калса, кешенең рухи саулыгын саклауда туган җир туфрагыннан, һавасыннан да сихәтле, туган халкы рәхмәтеннән дә игелекле, ата-ана догасыннан да саваплы дәвалар юк әле.

 (Ф.Сәүбәнович ”Бөек Тукай Ватаны син,Арча”китабыннан)

 **16 нчы күнегү.** Тексттан инфинитивларны табарга.

 1.Училищены исән-сау тәмамлап булса, алга таба укырга кирәк, һәм, һичшиксез, сайланган юлны үзгәртергә кирәк булыр. Сугыштан халык ярты-йорты гына кайтыр. Авыр булыр. Я агрономлыкка, я председательлеккә укырга кирәк. Зират астыннан суны зур буа белән буарга. Бөтен су буенда иңләп-буйлап йөзәрлек зур буа булсын. Кычыткан җыеп, алабута җыеп балаларына аш әзерләп йөргән хатын-кызларны авыр хезмәттән азат итәргә. Ватан өчен канын коеп кайткан агайларның кадерен белеп кенә яшәргә. Үлеп калганнарны онытмаска. Үзеңнең бөтен гомереңне әнә шул максатларга багышларга кирәк.

 2.Шәяхмәт исә малайларын читкә чыгармады. Хәкимулланы ат карарга урнаштырды, аның артыннан буй үсеп килгән Нургалине Ташлытау ТБУМына йөртеп, ничек кенә булмасын, укымышлы кеше итәргә теләде.

 (М.Мәһдиев)

 3. Бу дөньяда япа-ялгыз калуның ачы хәсрәтләрен егет шунда гына бөтен тулылыгы белән сизде һәм үзен-үзе кая куярга белмәде. Аның менә хәзер, шушы минутта ук егылып үләселәре килде. Инде алай ансат кына үлеп булмый икән, аңа хәзер ничектер бөтенләй бетәргә, дөньядан юк булырга кирәк иде. Бу яклардагы сугышлар күптән туктаган иде инде. Нишләргә, газиз башкайны кая куярга?

 (Г.Ахунов)

 **ЯРДӘМЧЕ ФИГЫЛЬЛӘР**

 **17 нче күнегү.** Ярдәмче фигыльләрне табарга.

 1.Аннары бер туйганчы еларга иде. Кырык беренче елдан бирле җыелган сагышны, моңны чыгарырга иде. 2.Кемдер: ”Дәшәмбе – авыр көн”,- дип әйткән, имеш. Ул кеше моны инде дүшәмбе көн иртән йокыдан торуны искә алып әйткәндер.

3. Нина Яковлева кечкенә генә гәүдәле бер хатын иде. Сары-коңгырт төлке якалы пальтосына борынын яшереп, бер кочак дәфтәр күтәреп, иртән училищега йөгереп килә иде. (М.Мәһдиев) 4.Телсез егетнең яшь хатынга текәлгән күзләрендә, кашлары киң булып җәелеп киткән каратут йөзендә шундый тирәнтен ярату, сөю, ихтирам итү хисләре чагыла иде ки, мин моны сүзләр белән сурәтләп бирә алмам. Менә ничек икән эшләр. Тәмам гашыйк икән бит бу бичара! Һәм кемгә диген... 4. Моннан ары ныклы эчке тәртип кагыйдәләре буенча эшлибез, иптәшләр!-дип башлады Ринат үзеннән моңарчы һич ишетелмәгәнчә кискен һәм таләпчән итеп.Эш вакытында кая да булса чыгарга кирәк икән, рәхим итеп, миннән сорагыз!

 (Р.Фәизов)

 **СЫЙФАТ**

 **18 нче күнегү**. Сыйфатларны табарга, дәрәҗәләрен билгеләргә.

 1.Салкынча, әмма шундый да рәхәт. Ара-тирә җылымса бер җил йомшак кына сыйпап үтә дә борынга печән исе килеп бәрелә. Әтисе тәмәкесен чытырдатып суырган саен кара сакаллы ияге, кызык кына бүлтәйгән иреннәре яктырып- яктырып китә, әнисенең аз гына, сиздермәскә тырышып кына елмайган йөзендә дә якты шәүлә уйнаклап ала. Бүген әтисенең бераз карлыкканрак салмак тавышы күбрәк яңгырый. Алар тозсыз ипиләр, капчык-капчык ниндидер кәгазь акчалар турында, лампа урынына чыра яндырулар турында сөйләшәләр дә икәүләшеп көлешеп алалар.

 2. Ямьле безнең Кенәр буйлары, шул.

 Болыннары аның, кырлары.

 Хезмәттә дә алда, җырга оста

 Егетләре аның, кызлары.

 Бүгенгесе гүзәл илебезнең

 Гүзәллерәк булыр иртәбез.

 Тырыш хезмәт белән алга атлап,

 Бөек җиңүләргә киләбез.

 (Р.Төхфәтуллин)

 **19 нчы күнегү.** Сыйфатларны сыйфатланмышлары белән язып алырга.

 **Җидегән чишмә**

 Җидегән чишмәләрдә җиде улак,

Челтер-челтер ага көмеш су.

 Көмеш сулар ага, кошлар сайрый.

 Шул чакларда бигрәк ямансу.

 Җидегән чишмәләргә йөзек салдым.

 Җидегән йолдыз күреп калсын дип.

 Җанкай- җанаш алсын да куансын,

 Вәгъдәләрем булып калсын дип.

 Җидегән чишмәләргә чиләк куйдым,

 Пар чиләгем тизрәк тулсынга.

Без сөябез, җаный, яр булсынга,

 Без йөрмибез вакыт узсынга.

 Җидегән чишмәләрнең талы бөгелә,

 Акрын искән җәйге җилләргә.

 Сез каласыз инде, без китәбез,

 Без китәбез ерак илләргә.

 (Г.Бәширов)

  **20 нче күнегү.** Текстны күчереп язарга, сыйфатларның астына сызарга.

 Тукай үзен тулысынча халыкка хезмәткә багышлады. Халык язмышын, халык мәнфәгатьләрен кайгыртып яшәү аның өчен бар нәрсәдән дә югарырак иде. .. Ул халыкның көченә, аның матур һәм якты киләчәгенә ышанычын бервакытта да җуймый. Аныңча, татар кешесе, һичшиксез, канатларын киң җилпеп, кимсетү һәм түбәнлекләрдән югары күтәреләчәк, үз язмышын үзе хәл итә башлаячак. Моңарга ышаныч аның:”Халык зур ул, көчле ул, дәртле ул, моңлы ул, әдип ул, шагыйрь ул. Ул, әле әллә нинди кара көчләр басканга күрә генә, бу күренештә йөри...”- кебек мәгълүм сүзләреннән дә ачык күренеп тора. Тукайны , халык өстенә төшкән кыенлыклар, җәбер-золым, авыр язмыш хакында гына җырлаудан арынып, туган як табигате, анда яшәүче кешеләрнең матурлыгы һәм рухи байлыгына соклану да иҗат итәргә рухландыра.

 ( ”Бөек Тукай Ватаны син,Арча”китабыннан)

 **21 нче күнегү.**Сыйфатларны табып, дәрәҗәсен, ясалышын билгеләргә.

 1. Аяз иде ул көнне күк йөзе. Зәңгәр иде. Өрфиядәй җиңел ак болытлар күк йөзенең төрле почмакларында эленеп торалар. Иделдә ак җилкәнле көймәләр туктап калган. Ослан тауларының итәкләрендә, яшел болыннарда сыер көтүләре, сарык көтүләре йөри. Ат көтүеннән аерылып калган ялгыз байталлар араннарда кешни иде. 2. Солтан, кулларын баш астына куеп, иске бишмәт өстенә сузылып ята. Карале, урманда төнге күк йөзе бөтен нәрсәгә хаким булып әверелә икән бит. Иксез-чиксез икән бит ул. Кап-кара җәймәсе эченә җыйган җемелдәвек йолдызлары белән, канатларын җәйгән гигант каракош булып, җир өстен каплап тора икән. 3.Әмма түтәй дигәнебез Нүриядән яшьрәк күренә түгелме соң? Зәңгәрсу сатин күлмәк, ак яулык, ап-ак халат, чулпы таккан озын кара ике толым.

 (Г.Ахунов)

 **22 нче күнегү.** Сыйфатларны табарга.

 1. Ә менә безнең ак казны күрсәгез икән сез! Ничек буялмый торгандыр, һәрвакыт яңа яуган кар төсле ап-ак, авылдагы бөтен казлардан да зуррак, аның озын муены рәсемнәрдәге аккошларныкы кебек дугаланып, бөгелеп тора. Безнең ак каз чыгарган бәбкәләр һәммәсе дә гаҗәеп терчә, таза булалар. Әни әйткәнчә, тупырдап торалар,берсе дә үлмичә үсеп җитәләр. Ошбу каз безнең гаиләнең мактанычы! Алай гына да түгел, бөтен авыл халкы белә һәм таный аны. Ул бик усал да,акыллы да. Тирә-юньдәге барча казларны куркытып, аларның башлыгы булып тора, тау астында аларны үзенчә ияртеп тора. 2. Хәзер бик авыр. Печән калын, кояшның кайнар нурлары әлсерәткеч, ачлы-туклы килеш көнозын чалгы селтәүләре бик тә авыр. Һәм шушы авыр дөньяда, шушы кыен заманда, уттай эш өстендә кемнеңдер йөрәгендә мәхәббәт уты янадыр дип кем әйтер?

 (Р.Фәизов)

 **САН**

 **23 нче күнегү.** Саннарның төркемчәсен билгеләргә.

 1. Торналар арасында ыгы-зыгы башланды, нәкъ шул мизгелдә бер торна авыр кагынып буталды да авыл читенә, яшен уты көйдергән карт каенга таба мәтәлә-кадала төшә башлады. Унике йортның уникесеннән дә халык чыгып урамга, ындыр артына чабыштылар, кычкырыштылар, шаулаштылар.2.Велосипед турындагы хыяллар безне тилертә: кемдер лапас астында көне буе тук-тук килеп ята да менә берзаман, бөтен авыл малайларын шаккатырып, агач колгаларга кагылган аркылы чүркиләргә басып, биектә йөри башлый, бөтен малай өенә торып йөгерә, һәркем шундый “ходули” ясый. Ләкин бер-ике көннән ул да туйдыра. Ул арада тагын бер лапас астыннан тыкылдаган тавыш ишетелә, карыйсың, икенче бер малай урамга тачка ясап чыккан, элдертә генә, тачка тәгәрмәче гөрелдәп әйләнә, җитмәсә, аркылы тактасына үзенең ике- өч яшьлек ыштансыз энесен, аш ашап, сөт эчеп күперенгән корсаклы юеш борынлы малайны да утырткан. Моны күреп бөтенебез өйләргә йөгерәбез, ике-өч көн буе эт булып, кулларны канатып тачка ясыйбыз, бер-ике сәгатькә бәхетле булабыз, ләкин, аһ...Шул вакытта урам уртасыннан теркелдәп кенә , ак мөгезле велосипед уза, тачканы ташлыйсың, бугазга төен утыра, күзгә яшь тула.. (М.Мәһдиев)

 **24 нче күнегү.** Саннарның төркемчәсен, ясалышын билгеләргә.

 Казан арты халкы соңгы сиксән елда зур авырлыкларга дучар булды. Ул үзенең дистәләрчә мәчет-мәдрәсәләреннән мәхрүм ителде, йөзләрчә зыялыларын югалтты, колхозлар төзү елларында күп кенә гаиләләр , кулак мөһере тамгаланып, юкка чыгарылды. Әлегәчә без Бөек Ватан сугышы елларында Татарстан фронтларында 97 мең кешесен югалтты дип килдек. Хәзер исә бу санның 330 меңнән артканлыгын беләбез. Барлык халкы өч миллионга да тулмаган Татарстан өчен моның никадәр олы югалту икәнлеген аңлау кыен түгел. Халкыбыз барлык авырлыкларны җиңеп яңадан аякка басты.

 (И.Таһиров“Арча төбәге тарихы” китабыннан)

 **2 нче күнегү.** Саннарны сүзләр белән язарга, дөрес язылышына игътибар итәргә.

 Сафин Нәкыйп Сафа улы 1921 нче елда Арча райны Мирҗәм авылында туган. Милләте-татар. Җидееллык мәктәп тәмамлаган.Колхозда, Иркутск өлкәсендә эшләгән. 1940 елдан- Совет Армиясендә. 1941 елның июненнән БӨЕК Ватан сугышында катнашкан. 19 аерым моторлаштырылган понтон-күпер салу батальонында отделение командиры сержант Сафин 1943 елның 28 сентябрендә Солошино авылы янында Днепр елгасы аркылы уң як ярга понтон белән беренче төркем сугышчыларны чыгарып җибәрә. Шулай тагын 18 рейс ясый. Аннары паром белән елга аркылы танклар һәм артиллерияне чыгарган. 1943 елның 20 декабрендә аңа Советлар Союзы Герое исеме бирелгән.

 Сугыштан соң хәрби-инжнерлык училищесында укыган. 1946 елдан Сафин запаста. Туган җиренә кайта. 1987 елда вафат. Казанда җирләнгән.

 (“Бөек Тукай Ватаны син, Арча” китабыннан)

 **АЛМАШЛЫК**

 **26 нчы күнегү .** Зат алмашлыкларының килешен билгеләргә.

 “Кайтмыйсың!”- дип үпкәлисең, Әнкәй...

 Моңа, бәлки , үзең гаепле.

 Гел өйрәттең:”Эшлә, эшләмәгән

 Бәйрәм итә алмый гаетне”.

 Минем теләк-синең теләк иде:

 “Эшсез калдырмасын Ходаем!”

 Минем бәхет – гел чокчынам әле,

Чүпләгәндәй тавык бодаен.

 Минем хезмәтләрем – сезнең хезмәт,

 Горурланып кайчак куясыз.

 Сездән башка- без кош баласыдай.

Әйтерсең лә, калган очсыз.

 “Кайтмыйсың!”-дип үпкәлисең. Әнкәй...

 “Эшем күп шул!”- килә диясе...

 Дөрес түгел- инде иң зур эшем:

 Сезгә кайтып башым иясе!

 (Р.Җамал)

 **27 нче күнегү.** Алмашлыкларны табып.,төркемчәсен билгеләргә.

 Һич сине куркытмасыннар шүрәле , җен һәм убыр;

Барчасы юк сүз- аларның булганы юктыр гомер.

 Җен-фәлән дип сөйләшүләр искеләрдән калган ул;

 Сөйләве яхшы, күңелле- шагыйранә ялган ул.

 Һич өрәк, албасты булган сахралар, кырлар да юк;

 Шүрәле асрап ята торган кара урман да юк.

 Син әле үс һәм укы күп, шунда аңларсың барын;

 Мәгърифәт нуры ачар күп нәрсәләрнең ялганын.

 (Г.Тукай)

 **28 нче күнегү.** Шигырьне сәнгатьле укырга,алмашлыклар- ның төркемчәсен билгеләргә.

 Ераклардан сагынып килдем монда,

 Тукай җаны дәште үзенә.

 Гомер буе җыйган сагышларны

 Сөйләү мөмкинмени тиз генә?

 Әллә инде үсеп чыктыгызмы

 Нәни Апуш баскан эзләрдән?

Һәркем монда үзенә моң ала

 Сез җырлаган “Әллүки” ләрдән.

Хәзер инде һәр яз килгән саен

 Күңелемдә яфрак ярасыз.

Бөтен гомерем буе юлларымда

 Шаулый-шаулый озатып барасыз.

 (Р.Ханнанов)

 **29 нчы күнегү.** Күчереп язарга, алмашлыкларның асларына сызарга, төркемчәсен билгеләргә.

 Кайда булсам да мин, улым, бәгырем,

Мәңге китмәс инде уемнан.

 Атлар белән чабышларда булып,

 Яуга китү сабан туеннан.

 Күз алдымда:ничек итеп авыл

 Хөрмәт белән безне озатты.

 Авылдашлар бәхет теләп калу

Күңелләрдә хисләр кузгатты.

 Кабат-кабат борылып карадылар,

 Күреп калыйк диеп, якташлар.-

 Сугыш бит ул сабан туе түгел,

 Кайберәүләр , бәлки, кайтмаслар.

 Юл буенда зират, бабам кабере...

Мин бабама таба борылдым.

 “Ватан саклау-изге бурыч!”-дигән

 Васыятенә аның орындым.

 (М.Фәйзуллина)

 **РӘВЕШ**

 **30 нчы күнегү.** Шигырьне укырга, рәвешләрне табарга.

 **Туган тел**

 И туган тел, и матур тел,

 Әткәм-әнкәмнең теле!

 Дөньяда күп нәрсә белдем

 Син туган тел аркылы.

 Иң элек бу тел белән

 Әнкәм бишектә көйләгән.

 Аннары төннәр буе

 Әбкәм хикәят сөйләгән.

 И туган тел! Һәрвакытта

Ярдәмең белән синең,

 Кечкенәдән аңлашылган

 Шатлыгым, кайгым минем.

 И туган тел! Синдә булган

 Иң элек кыйлган догам:

 Ярлыкагыл, дип , үзем һәм

 Әткәм-әнкәмне , хода!

 (Г.Тукай)

 **31 нче күнегү.** Рәвешләрне табып, төркемчәсен билгеләргә.

 1. Халыкта бар шундый гореф-гадәт

 Юл чыкканда , элек-электән

 Бераз вакыт сүзсез утыралар...

Яше-карты моңа күнеккән.

2. Таң-таң атып килә әкрен генә,

 Көмеш чыклар коела куактан.

 Онытыла язган “Зиләйлүк”не

 Ирештерде җилләр ерактан.

 (М.Фәйзуллина)

 3. Шунда тагын бездән алдарак, картлар арасында утырган Якуп абзыйга күз төшә. Болай да кәрлә кеше ул, монда бөтенләй бетәшкән, бүрек хәтле генә булып калган. Ул картайган, аның чаларган сакалы сирәкләнеп калган.Бишмәте дә искергән. Бүтән яшьтәшләре шикелле, ул да башын түбән иеп, боегып утыра. Күз алдында бит, алар намазны да вакытында укый алмаганнар, сәдака бирергә дә гел чама гына килеп тормаган.Ураза тотарга иген эшләре уңайсызлаган. Менә бу җыелып килгән шулкадәр күп гөнаһны Аллаһы Тәгаләдән берьюлы ярлыкавыннан өмет өзеп, тәмуг газаплары турында уйлыйлардыр.

 (Г.Бәширов)

 **32 нче күнегү.** Күчереп язарга, рәвешләрнең астына сызарга.

 Берәүнең дә артта каласы , сер сынатасы килми иде, кая басканнарын белмичә, таякларын ялт-йолт атып, узыша башладылар. Таһир да, дөньясын онытып, беренчеләр артыннан ташланды, кинәт каршыга искән җилдән колаклар шаулады, кояш яктысыннан күз камаштыргыч җемелдәп яткан карлы ялан йөгереп аяк астыннан уза барды, башта бер генә уй йөрде: калырга ярамый, калырга ярамый! Булдыксыз икәнеңне күрсәтергә ярамый. Артта бер дистә кыз бара. Алар арасында Гөлнур да бар. Ул барында бигрәк тә сер сынатырга ярамый...

 (Г.Ахунов)

  **АВАЗ ИЯРТЕМНӘРЕ**

 **33 нче күнегү.** Аваз ияртемнәрен табарга.

1. Вау!да вау! да,һау! да һау-бертуктамый этләр өрә;

 Су анасы, куркып этләрдән, кирегә йөгерә.

2. Юрган астында йокыга китми ятам мин һаман;

 Шык та шык!-кемдер тәрәзәгә чиертә бер заман.

3. Бервакыт чут-чут итеп сайрый Ходайның кошлары;
 Китә җаннарны кисеп, ярып садаи хушлары.

4. Бик матур бер айлы кичтә бу авылның бер Җегет
 Киткән урманга утынга, ялгызы бер ат җигеп.
 Тиз барып җиткән Җегет, эшкә тотынган баргач ук,
 Кисә башлаган утынны балта берлән «тук» та «тук»!

5. Тик кытыкларга яралгандыр минем бармакларым;
 Булгалыйдыр көлдереп адәм үтергән чакларым.
 Кил әле, син дә бераз бармакларыңны селкет, и
 Яшь Җегет! Килче икәү уйныйк бераз кети-кети.

 (Г.Тукай)

4. Хыялымда атка менеп,

 Эх, бер чабасы иде.

 Колындай балачагымны

 Эзләп табасы иде.

 (С.Әхмәтҗанова)

**БӘЙЛЕК**

 **34 нче күнегү.** Бәйлекләрне табып, төркемчәләрен билгеләргә.

1.Бер ягымлы тавыш дәшә сыман,

 Бик ерактан, хәтер түреннән.

 Ромашкалы җәе яшьлегемнең

 Ап-ак бәскә инде төренгән.

2. Сөю-назга сусап туйганым юк.

 Нәкъ нарасый сабый инде мин.

 Бу дөньяга елар өчен түгел.

 Көлеп яшәр өчен килдем мин.

 (С.Әхмәтҗанова)

3. Күпме михнәт чиккән безнең халык.

 Күпме күз яшь ләре түгелгән.

 Милли хисләр белән ялкынланып,

 Сызлып-сызлып чыга күңленнән.

 Хәйран булып җырны тыңлап тордым,

 Ташлап түбән дөнья уйларын;

 Күз алдымда күргән төсле булдым

 Болгар һәм Агыйдел буйларын.

 (Г.Тукай)

4. Язлар белән тулган йөрәккәем-

 Канатланган тулпар ат кебек.

 Безнең якка очкан кыр казлары

 Өч почмаклы минем хат кебек.

 5. Хәнәфи абзыйда бүген китап сату кайгысы юк иде шикелле. Аның чырае шул тикле кайгылы, әйтерсең менә хәзер елап җибәрер шикелле. Ул намазга оегандагы кебек кулларын кушырган, басынкы тавышы ара-тирә калтыранып киткәли.

 (Г.Бәширов)

**ТЕРКӘГЕЧ**

 **35 нче күнегү.** Җөмләләрне укып, теркәгечләрне табарга, төркемчәләрен билгеләргә.

1. Яшьлегеңдә күп тырышсаң, эшкә бирсәң чын күңел,

 Каршыларсың картлыгыңны бик тыныч һәм бик җиңел.

2. Эч поша, яна йөрәк, хәсрәт эчендә, уйда мин;

 Ичмасам иптәш тә юк ич, тик икәү без: уй да мин.

3. Аһ, гөнаһым шомлыгы, бу кучеры бик тын тагын,

 Җырламыйдыр бер матурның балдагын я калфагын.

 (Г.Тукай)

4. Күл өстендә әллә яфрак йөзә,

 Әллә минем хисләр тирбәлә.

 Күңелемдә җем-җем рәшә уйный,

 Төсләр алып, якын-тирәдән.

 Сабыйларча беркатлы мин бүген.

 Үз-үземнән хәтта оялам.

 Әйтерсең лә, чишмә суы түгел,

 Шәраб эчкән сыман тоелам.

5. Күлмәкләрнең киям затлыларын:

 Я кыскасын, яки озынын.

 Тик әнкәмнең алсу күлмәгеннән

 Урам әйләнергә кызыгам.

 (С.Әхмәтҗанова)

 **КИСӘКЧӘ**

 **36 нчы күнегү.**Укыгыз, кисәкчәләрне табыгыз, аларның нинди төркемчәгә каравын ачыклагыз.

1. Дустым да син, әнкәй, киңәшчем дә,

 Бер серләшик таңга кадәрле.

 Иң бәхетле шушы көннәремнең

 Минуты да миңа кадерле.

2. Туган нигез биргән канатлар

 Синдә ныгып үсте тагын да.

 Баштан сөеп гүя юаттың,

 Сагынып күңел тулган чагында

 (С.Әхмәтҗанова)

 3.Мәгълүм ки, безнең татар халкы мал-туар, кош-корт асрауга һәвәс. Йорт терлекләренә, кошларга ихтирамлы караш, аларны ихлас күңелдән кайгыртып тәрбия кылу , хәтта инде гаиләнең бер әгъзасы итеп күрү безнең халыкта борынгы бабалардан ук килә. Хәтерлим, сугыш алдыннан һәм аннан соңгы елларда да әни сыерны савар өчен кыш көннәрендә өйгә алып керә иде. Әни башта аклы-кызыллы, бура чаклы сыерны абзардан чыгара, аннан үзе җәһәт кенә алдан өйгә йөгерә...Керешенә әни аны сыртыннан кочып ала да борылырга булыша. Тәмле бәрәңге кабыклары салынган, өстенә тоз да сибеп җибәрелгән тагаракка башы белән борып та куя.

 (Р.Фәизов)

 4. Син урман буеннан барганда кинәт кенә үз авылыңа таба елышып яткан бәрәңге басуына килеп чыгасың.

 5.Сентябрь кояшы башка барлык кояшларга караганда да юньлерәк, юмартрак, әхлаклырак ул.

 6. Тик минем аннан бер өстенлегем бар иде – мин бала вакыттан ук бик күп китап укыдым.

 7. ...Син нәрсә? Атаң-анаң телен оныттыңмы7 Нигезеңне оныттыңмы?

 8. Авыл уртасына кадәр генә алып барчы, абзый...

 (М.Мәһдиев)

**ЫМЛЫК**

 **37 нче күнегү.** Мисалларны укып, ымлыкларны табарга.

1. Кайгысы юк ул песинең, тик һаман уйнау уе;

 Бик шаян!Ай-һай, наян! Уйнарга хәзер көн буе.

2. –Ах, җүләр маэмай! Тырыш яшьләй, зурайгач җайсыз ул:

 Картаеп каткач буыннар- эш белү уңгайсыз ул.

3. Кайсы чакта бүркен алып ташлыйлар:

 “Әй, кояш чыкты!Кояш чыкты!”-диләр.

4. Балтасы кулда , Җегет эштән бераз туктап тора;

 Тукта, чү! Ямьсез тавышлы әллә нәрсә кычкыра.

5. И Куян, куркак Куян, йомшак куян,

 Моңланасың нинди хәсрәт, кайгыдан?

 6. Берзаманны әйләнеп баккан идем артка таба,—
 Аһ, харап эш! — Су анасы да минем арттан чаба.

 (Г.Тукай)

 6. Эх, Арча читекләре

 Чигүле, искитмәле.

 Арча читекләрен киеп

 Урамнан бер үт әле.

 (Н.Касыймов)

**ХӘБӘРЛЕК СҮЗ**

 **38 нче күнегү.** Күчереп язарга,хәбәрлек сүзләрнең астына сызарга.

 1.Һич өрәк, албасты булган сахралар, кырлар да юк;

 Шүрәле асрап ята торган кара урман да юк.

2. Билгеле, бу кап-кара урманда һәр ерткыч та бар,

 Юк түгел аю, бүре; төлке-җиһан корткыч та бар.

 Һәм дә бар монда куян, әрлән, тиен, йомран, поши,

 Очрата аучы булып урманда күп йөргән кеше.

 Бик куе булганга, монда җен-пәриләр бар диләр,

 Төрле албасты, убырлар, шүрәлеләр бар диләр.

3. Хатын күнде. Диде:”Ирем, ярар, ярар,

 Бу икене кумаклыкка булсын карар;

 Кәҗә белән Сарык хәзер китсен бездән,

 Аларны соң асрап торып ни файда бар?”

 (Г.Тукай)

4. Бер уйлагансың икән, ахырына кадәр эшләп бетерергә тиеш бит син аны.

5. Димәк, безнең авылныкылар зур уңышка ирешкән...

6. Янәшәмдә генә бик гүзәл кыяфәтле бер кыз бар иде.

 (Г.Галиева)

**МОДАЛЬ СҮЗЛӘР**

 **39 нчы күнегү.** Мисалларны укырга, модаль сүзләрне табарга, язылышына игътибар итәргә.

 1. Чыннан да, каенанамның барлык теләкләре дә кабул булды. Изге җаннардан булган , күрәсең. Үзе дә бездән һәрчак риза булып, күп еллары безнең белән бергә яшәде... Шулай бервакыт, әнкәем безгә килгәч тә булды бу хәл. Ирем эштән кайткач, гадәтенчә, аякларын юып , чиста оекбашларын киде дә салганнарын юа башлады. Йә, Хода! Бу хәлне каенанам күреп тора икән, ләбаса .Менә шулчак әнкәй:

 - Юсын, балам, юсын. Ни өчен аңа ике кул бирелгән? Ул өйдә дә юа иде, сиңа юарга әйбер болай да бик җиткән,- димәсенме, рәхмәт яугыры!

 ...Аллага шөкер, без хәзер дә сау-сәламәт, назга бай, тыныч узган һәр көнебезне, балаларыбызның безгә карата итагатьле җылы карашын тоеп яшәвебезне дә каенанамның, әти-әниләребезнең хәер-догасы дип кабул итәбез.

 (Г.Галиева)

 2. Менә осталар килеп яңа өйне күтәреп тә куялар. Шушы без хәзер яшәп яткан өйне. Юкса, ул берничә генә кешеле гаилә өчен бер дә кысан түгел. Әти сүзендә торган, чыннан да безнең өй каршысындагы койма өстенә бик матур челтәрле рәшәткәләр куелган, капкабыз да биек, түбәле итеп ясалган.

 3. Шулай итеп, Алланың рәхмәте белән, ничә еллар үксез килеш иза чиккәннән соң, без дә әниле булдык, һәм тормыш-яшәешебез дә бердән үзгәреп, җайланып китте. Иртән торышыбызга кайнар чәй, бәрәңге әзер була. Ә өйләгә инде әни көн саен барлы-юклы оннан токмач җәеп, тәмле итеп аш пешерә...Безнең бу кәкре аяклы, юантык әниебез, Алланың рәхмәте, бернинди ару-талуны белми иде, ахры.

 (Р.Фәизов)

КУЛЛАНЫЛГАН ӘДӘБИЯТ

 Арча төбәге тарихы (История Арского края). – Казан: Татарстан кит. нәшрияты, 1996. - 256 бит.

 Арча ягы бигрәк матур (Җырлар җыентыгы). - “Плутон” нәшрияты, 2006. - 120 бит.

 Ахунов Г.А. Сайланма әсәрләр : 5 томда. 1 том: Романнар.- Казан: Татар. Кит. нәшр., 2005. - 431 бит.

 Бәширов Г.Б. Сайланма әсәрләр : 5 томда. 1 том: Намус: Роман. - Казан: Татар. кит. нәшр., 2005.- 398 бит.

 Бәширов Г.Б. Сайланма әсәрләр : 5 томда. 2 том: Туган ягым- яшел бишек: Повесть. - Казан: Татар. кит. нәшр., 2005.-398 б.

 Бөек Тукай Ватаны син, Арча. Казан : “Яңалиф”нәшрияты, 2007.- 328 бит.

 Галиева Г.К. Тулгак. 2001.- 255 бит.

 Корбанов Р.Җ. Күңел сурәләре. Казан: Татарстан газета-журналлар нәшрияты типографиясе, 1996.-142 бит.

 Мәһдиев М.С. Сайланма әсәрләр : 5 томда. 4 том: повесть, роман, юлъязмалар. - Казан: Татар. кит. нәшр., 2009. - 480 бит.

 Минһаҗева Л.И., Мияссарова И.Х. Татар балалар әдәбияты : Урта һәм югары педагогик уку йортлары өчен уку ярдәмлеге.-Казан : Татарстан Республикасы “Хәтер” нәшрияты (ТаРИХ), 2003.- 351 бит.

 Татар әдәбиятыннан хрестоматия: Гомуми урта белем бирүче татар мәктәбенең 8 сыйныфы өчен.-Казан: Татарстан Республикасы “Хәтер” нәшрияты (ТаРИХ), 2003.- 431 бит.

 Тукай Г. Сайланма әсәрләр. Шагыйрь турында истәлекләр.-

Казан: Татарстан Республикасы “Хәтер” нәшрияты (ТаРИХ), 2002.-511 бит.

 Фәизов Р.Х. Ике әни: Повестьлар, хикәяләр.- Казан : Татарстан китап нәшрияты, 2005.- 254 бит.

 Фәйзуллина М.Н. Чиккән яулык : Шигырьләр.- Казан: Татар. кит. нәшр., 1990. - 191 бит.